|  |
| --- |
| **NOTĂ INFORMATIVĂ**  la proiectul hotărârii Guvernului „cu privire la aprobarea Regulamentului  privind procedura de autorizare a zborurilor în spațiul aerian național, precum și a condițiilor în care decolarea și aterizarea aeronavelor civile se pot efectua și de pe/pe alte terenuri decât aerodromurile/heliporturi” |
|  |
| 1. **Denumirea autorului și participanților la elaborarea proiectului actului normativ** |
| Proiectul hotărârii Guvernului cu privire la aprobarea Regulamentului privind procedura de autorizare a zborurilor în spațiul aerian național, precum și a condițiilor în care decolarea și aterizarea aeronavelor civile se pot efectua și de pe/pe alte terenuri decât aerodromurile/heliporturi a fost elaborat de către Ministerul Economiei și Infrastructurii în colaborare cu Autoritatea Aeronautică Civilă. |
| 1. **Condițiile ce au impus elaborarea proiectului de act normativ și finalitățile urmărite** |
| Necesitatea elaborării proiectului în cauză reiese din intrarea în vigoare în anul curent a Codului aerian al Republicii Moldova 301/2017, care la art. 4 alin. (6) stabilește expres faptul că Guvernul Republicii Moldova aprobă cerințele şi procedura de autorizare a zborurilor în spațiul aerian național. De asemenea, art. 26 alin. (2) din Codul aerian prevede faptul că Guvernul stabilește condițiile privind decolarea şi aterizarea aeronavelor civile atât pe aerodromuri/heliporturi certificate şi/sau înregistrate, precum şi pe alte terenuri sau suprafețe de apă.  Pe lângă obligativitatea elaborării proiectului în cauză, care reiese din prevederile legislative invocate, necesitatea unui asemenea document există de o perioadă foarte îndelungată de timp. În acest sens, menționăm faptul că în materia procedurii de autorizare a zborurilor în spațiul aerian național sunt în vigoare Reglementările aeronautice civile RAC-AZ – Autorizarea zborurilor, aprobate de Administrația de Stat a Aviației Civile prin Ordinul nr. 33/GEN din 18.06.2002. Este de menționat că există un șir de aspecte problematice vis-a-vis de reglementările aeronautice respective, printre care și faptul că acestea nu au fost publicate în Monitorul Oficial, în acest fel fiind grav afectat caracterul accesibil al actului normativ. De asemenea, reglementările în cauză stabilesc procedura de autorizare a zborurilor internaționale, nefiind nimic stipulat despre procesul de autorizare a zborurilor interne, care la rândul lor sunt reglementate de un șir de Directive Operaționale ale Autorității Aeronautice Civile, care de asemenea nu sunt publicate în Monitorul Oficial al Republicii Moldova, sunt greu de urmărit și care respectiv trezesc deseori nemulțumiri în societate, astfel încât așteptările utilizatorilor spațiului aerian constau în existența unor norme privind utilizarea spațiului aerian - clare, transparente, previzibile, nediscriminatorii, adecvate și proporționale tipului de operațiuni aeriene desfășurate.  În acest sens, menționăm faptul că la elaborarea proiectului s-a ținut cont de experiența și practica internațională a statelor europene la capitolul utilizării spațiului aerian, implicit a României. Respectiv, prin elaborarea proiectului are loc preluarea experienței din România, experții căreia au afirmat în nenumărate rânduri în cadrul întrunirilor comune, că sistemul normativ existent în statul vecin, dea lungul anilor s-a dovedit a fi unul adecvat, pe de o parte fiind satisfăcute așteptările operatorilor aerieni și persoanelor fizice care utilizează spațiul aerian, iar pe de altă parte fiind asigurat un nivel înalt al siguranței zborurilor. |
| 1. **Descrierea gradului de compatibilitatea cu legislația Uniunii Europene** |
| Prezentul proiect de act normativ nu contravine legislației Uniunii Europene și nu presupune  armonizarea legislației. |
| 1. **Principalele prevederi ale proiectului** |
| Proiectul presupune instituirea procedurii de autorizare a zborurilor în spațiul aerian național, precum şi a condițiilor în care decolarea şi aterizarea aeronavelor civile se pot efectua şi pe alte terenuri sau suprafețe de apă decât aerodromurile/heliporturi.  La elaborarea proiectului de act normativ s-au avut în vedere:  - aplicarea unui tratament nediscriminatoriu între operatorii aerieni naționali sau internaționali în ceea ce privește procedura de autorizare a zborurilor în spațiul aerian național;  - procedurile similare aplicate în alte state europene;  - simplificarea regulilor de acces în spațiul aerian național astfel încât acestea să fie accesibile tuturor utilizatorilor şi ușor de respectat, cu consecințe pozitive asupra siguranței zborului;  - aspecte ce țin de securizarea spațiului aerian național.  Astfel, conform procedurii stabilite, orice zbor în spațiul aerian național se consideră autorizat dacă pentru acesta a fost depus un plan de zbor la o unitate de trafic aerian autorizată, adică la Î.S.”MoldATSA”. Depunerea planului de zbor se face în conformitate cu reglementările aeronautice aplicabile, conforme cu prevederile Anexei nr.2 la Convenția privind aviația civilă internațională, încheiată la Chicago, la 7 decembrie 1944.  Pentru zborurile interne executate în întregime în spațiul aerian de clasă G (cunoscut şi sub numele de spațiu aerian necontrolat) operatorul aeronavei poate opta pentru informarea Ministerului Apărării înainte de începerea activității de zbor. Menționăm că depunerea de către operatorul aeronavei a unui plan de zbor, chiar şi când zborul se efectuează în spațiul aerian necontrolat, îi va facilita acestuia accesul la serviciile de căutare şi salvare în cazul unui accident de aviație. Pentru anumite zboruri este necesară și obținerea unei permisiuni prealabile a Autorității Aeronautice Civile, sau după caz a Ministerului Apărării (Aviz SIS, MA), aceste situații fiind expres prevăzute în prezentul proiect, iar aceste situații fiind strict legate de aspecte precum siguranța zborurilor, securitatea aeronautică, securitatea statului, etc.. De asemenea, proiectul respectiv vine în strictă conexiune cu Legea 143/2012 privind controlul spațiului aerian, permisiunile invocate ca obligatorii fiind preluate anume din prevederile legii în cauză. Din punct de vedere al cerințelor de securizare a spațiului aerian național, menționăm că procedură de autorizare a zborurilor conține suficiente elemente de securizare a spațiului aerian național, cum ar fi depunerea obligatorie a unui plan de zbor pentru orice zbor în spațiul aerian național (sau informarea corespunzătoare a Ministerului Apărării) şi transmiterea acestor planuri de zbor la Ministerul Apărării și Î.S. ”MoldATSA” care vor avea astfel o imagine completă a tuturor aeronavelor care intră şi ies din spațiul aerian național, iar prima aterizare şi ultima decolare se vor face, în cazul zborurilor internaționale, pe aeroporturi cu facilități de vamă şi poliție de frontieră, astfel încât se va putea crea, în caz de necesitate, o bază de date cu aeronavele intrate, echipajele acestora, etc.  Proiectul de asemenea specifică și modalitatea de autorizare a zborurilor comerciale regulate și neregulate și respectiv eliberarea autorizațiilor pentru zboruri regulate și neregulate pentru operatorii aerieni naționali sau internaționali. Menționăm că aceste acte permisive sunt deja specificate în Nomenclatorul actelor permisive instituit prin Legea 160/2011 privind reglementarea prin autorizare a activității de întreprinzător, astfel nefiind impuse careva obstacole activității de business a operatorilor aerieni. Mai mult decât atât, conform prevederilor stabilite în proiect este simplificată la maxim procedura de autorizare a operațiunilor aerieni pentru operatorii comerciali, fiind prevăzut faptul că pentru desfășurarea acestora trebuie respectate formalitățile stabilite în acordurile internaționale bilaterale sau multilaterale, fiind imposibilă instituirea altor bariere. Astfel, spre exemplu, în condițiile în care între Republica Moldova și Uniunea Europeană și statele sale membre este încheiat Acordul privind spațiul aerian comun (Bruxelles, 2012), pentru operatorii aerieni care provin din UE este suficientă prezentarea graficului de zbor și lista aeronavelor operate. Menționăm că la acest capitol, proiectul de asemenea corespunde practicii internaționale, fiind inspirat din statele europene, preponderent România. |
| 1. **Fundamentarea economică-financiară** |
| Implementarea acestui proiect nu necesită alocarea resurselor financiare suplimentare de la bugetul de stat. |
| 1. **Acțiuni ce urmează a fi întreprinse în baza actului normativ** |
| În termen de 90 de zile de la momentul întării în vigoare a actului normativ, urmează a fi elaborate și aprobate procedurile de colaborare între Autoritatea Aeronautică Civilă, Ministerul Apărării și Î.S. ”MoldATSA” în calitatea sa de Furnizor certificat de Servicii de Navigației Aeriană. |
| 1. **Avizarea şi consultarea proiectului** |
| Proiectul va fi consultat și avizat cu instituțiile publice de resort în conformitate cu prevederile Legii nr.100/2017 cu privire la actele normative.  În cadrul procesului de consultate și avizare se propune implicarea autorităților publice și instituțiilor interesate (Ministerul Apărării, Ministerul Afacerilor Externe și Integrării Europene, Ministerul Justiției, Ministerul Agriculturii, Dezvoltării Regionale și Mediului, Serviciul de Informații Secrete, Centrul Național Anticorupție, Î.S. ”MoldATSA”, operatorii aerieni naționali, precum și asociațiile de profil).  În scopul respectării prevederilor Legii nr.239 din 13 noiembrie 2008 privind transparența în procesul decizional, proiectul poate fi accesat pe pagina web oficială a Ministerului Economiei și Infrastructurii (compartimentul *„Transparența”*, directoriul *Transparență decizională/Anunțuri privind consultările publice”*), și pe portalul guvernamental particip.gov.md. |
| 1. **Constatările expertizei de compatibilitate cu legislația Uniunii Europene** |
| Prezentul proiect de act normativ nu contravine legislației Uniunii Europene și nu presupune armonizarea legislației. |
| 1. **Constatările altor expertize** |

**Ministru Vadim BRÎNZAN**